Astrid Krag (SF), 2008-11-27:
Lovforslaget her retter nogle uhensigtsmæssigheder og laver nogle præciseringer i forhold til gældende lovgivning imod genopdragelsesrejser, bl.a. angående mulighederne for at følge uddannelsesforløb i udlandet.
Det har de foregående ordførere så flot redegjort for.
I SF er vi glade for et forslag, der kan rette op på de regler, der har vist sig at være uhensigtsmæssige.
Men vi har også en række spørgsmål og forbehold i forbindelse med det samlede lovforslag.
Som indledning vil jeg gerne sige, at det, at vi ændrer ved nogle få hjørner af en lovgivning, ikke vil komme til at gøre grundlæggende op med problemerne med genopdragelsesrejser.
Og det er jo dybt tragisk, når vi hører historierne om de børn og unge, som er blevet sendt til udlandet af deres forældre uden papirer og uden muligheder for at kunne komme hjem.
På mit skrivebord ligger der lige nu en henvendelse om en 15-årig dreng, som har været efterladt af sin mor i Somalia siden juni, som har boet hos forskellige venner og familiemedlemmer, og som kun gennem nogle aktive og agtpågivende venner og bekendte her i Danmark kan bevare kontakten til landet.
Moderen ønsker ikke at hente ham hjem, kommunen har kastet håndklædet i ringen, og sagen er dybt ulykkelig, ikke mindst for den unge dreng, som savner sine venner, sin kæreste, sin skole og sit fodboldspil her i Danmark.
Og den sag står jo desværre ikke helt alene.
Myndighederne kommer til kort både før og efter behandlingen af det her lovforslag i forhold til to indsatser.
Den første indsats er hele indsatsen med at opdage og tage hånd om risikotilfælde, inden det går galt, altså den opsøgende og forebyggende indsats.
Den anden indsats er at kunne hjælpe og støtte de personer, som er fanget i udlandet på genopdragelsesrejser.
Så eksemplet med den 15-årige, som jeg har liggende på mit skrivebord, og som er efterladt i Somalia lige nu, viser, at loven om at fratage støtte til familier ikke er nok.
Vi har brug for et godt og velfungerende system, så vi kan opdage risikotilfældene, og vi har brug for et langt bedre system til at hjælpe de børn og unge, som ender i udlandet.
Der er brug for en vedvarende social indsats, som kan tage hånd om familier i risikozonen.
Genopdragelsesrejser hører til blandt de mest tragiske sager, og jo flere ambitioner og jo større velvilje, der kan følge indsatsen, jo bedre.
Trods de vejledninger og støttetiltag, som kom i forlængelse af rapporten om en styrket indsats mod genopdragelsesrejser i 2006, har vi stadig brug for et målrettet og forebyggende arbejde - og måske også brug for at få nogle nye ideer på banen med inspiration fra andre lande.
Jeg håber også meget, at ministeren er enig i, at den nuværende indsats ikke er tilfredsstillende.
Angående det konkrete lovforslag har vi en række spørgsmål.
Hvordan skal uddannelsesforløbene vurderes i forhold til at kunne forbedre barnets muligheder for at klare sig under fortsat ophold her i landet, som der står skrevet i teksten?
Og omvendt: Hvordan afgør man, hvilke længerevarende udlandsophold der har negativ betydning for barnets skolegang og integration?
Jeg ved, at ministeren i høringsnotatet opfordrer til, at man finder svaret i bemærkningerne til det lovforslag, der blev fremsat i 2003, og som vi nu reviderer.
Det har jeg som pligtopfyldende folketingsmedlem også forsøgt, men jeg står fortsat med spørgsmålet ubesvaret, så det må jeg forfølge yderligere under udvalgsarbejdet, hvis ministeren ikke kan give et svar her i salen i dag.
Så vil jeg gerne spørge til brug af opgørelser fra skolerne om lovligt og ulovligt fravær.
Vi deler KL's og Danmarks Lærerforenings betænkeligheder ved det bureaukrati, der kan skabes omkring bestemmelsen om lovligt fravær fra skolen.
Der kan også være problemer med forskellige regler fra skole til skole i forhold til, hvornår man registrerer fravær som ulovligt.
Og det kan altså give en uacceptabel vilkårlighed i, hvornår familier rammes.
Det vil vi stille en række spørgsmål om, og vi overvejer også at stille et ændringsforslag til den del af lovforslaget.
Så skal der skabes klarhed om rettighederne for forældre, som gennemfører hjemmeundervisning for deres børn, f.eks. i forbindelse med længerevarende ophold i udlandet.
Endelig har vi også nogle lidt mere tekniske spørgsmål om regulering af boligstøtte, rådighedsbeløb for familier under kontanthjælpsloftet og muligheder under lovgivningens bestemmelser om, at man kan miste boligstøtte.
Men vi ser frem til udvalgsarbejdet, og vi er grundlæggende positive over for det her forslag, som retter op på nogle af de problemer der er i den gældende lovgivning.